**SLOVAKIA RING predstavuje ďalší super víkend pretekov.**

**Orechová Potôň, 3.6.2024 - Najbližší víkend 8.-9. júna bude patriť najvýznamnejším motoristickým športom. Na okruh SLOVAKIA RING mieria obrovské pretekárske ťahače, cestovné autá TCR, špičkové GT-čká a monoposty.**

Pretekárske ťahače Majstrovstiev Európy FIA ETRC sa na okruhu SLOVAKIA RING ukážu už po šiestykrát. Čo uvidíme? 5,3-tonové ťahače, max. rýchlosť obmedzená na 160 km/h (pre bezpečnosť), ostré pretekárske podvozky, vodou chladené brzdy, špičkové stroje a odvážnych pretekárov, ktorí si nedarujú ani centimeter počas štyroch víkendových pretekov.

Vedúcim pretekárom priebežného poradia ETRC je Maďar Norbert Kiss so 60 bodmi, ktorý vyhral všetky 4 preteky úvodného kola v Misane. Nasledujú ho Nemec Jochen Hahn (45 b.) a tretí Sascha Lenz (35 b.). Po Misane je SLOVAKIA RING druhým zo siedmich podujatí sezóny. Po nás ešte nasleduje Zolder (Bel.), Nurburgring (Nem.), Most (Česko), Le Mans Bugatti (Franc.) a Jarama (Špan.).

Pretekársky víkend bude patriť určite aj nášmu domácemu borcovi **Maťovi Homolovi**, ktorý štartuje v rámci **východoeurópskeho seriálu cestovných áut TCR** **Eastern Europe** a obhajuje svoje prvenstvo. Aktuálne vedie priebežné poradie.

Výnimočné preteky budú určite aj v kategóriách **GT** seriálu **ESET CUP**, ktorý sa trochu neplánovane (po zrušení pretekov na Hungaroringu) ocitol na zozname sprievodných pretekov tohto víkendu. Na trati tak uvidíme slovenskú a stredoeurópsku jazdeckú špičku a množstvo zaujímavých a zvučných značiek ako sú Porsche, Lamborghini, Mercedes-Benz, Ferrari, či BMW.

Na svoje si prídu aj milovníci monopostov, keďže na trati uvidíme súboje mladých talentov vo formule **F4**. Tá je významnou kategóriou pre budúce hviezdy motoršportu. Zvyčajne im predchádza kariéra v motokárach a po nich pokračujú do výkonnejšej F3. S dávkou šťastia, talentu a peňazí aj do Formuly 2.

Poslednou pretekárskou sériou super víkendu 8.-9. júna bude obľúbený **Clio Cup**, tiež v rámci ESET CUP SERIES.

Dianie a akciu na dráhe doplní bohatý sprievodný program pre celé rodiny. Letecká show a akrobatické vystúpenia maďarského pilota Gyulu Váriho, autogramiády s pretekármi, jazdy na motokárach, jazdy na obrnenom vozidle, detské atrakcie, zraz veteránov a tunerov, vojenské múzeum či Malkia Park. V prevádzke bude aj Centrum bezpečnej jazdy a možnosť vyskúšať si školu šmyku na nových modeloch Hyundai.

Kompletné informácie a vstupenky sú dostupné na stránke [www.slovakiaring.sk](https://slovakiaring.sk/sk/fia-etrc-tcr-eastern-europe)

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. V areáli nájdete tiež off-roadový polygón, Vojenské múzeum a posledným prírastkom je špičkové* ***Slovenské motokárové centrum.***

**GENERÁLNYM REKLAMNÝM PARTNEROM OKUHU SLOVAKIA RING JE OMV SLOVENSKO.**

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |